**Predkladacia správa**

 „Návrh zákona, ktorým sa mení a dopĺňa zákon č. 144/2013 Z. z. o obchodovaní s určenými výrobkami, ktorých držba sa obmedzuje z bezpečnostných dôvodov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení neskorších predpisov a o zmene a doplnení niektorých zákonov“ predkladá podpredseda vlády a minister hospodárstva SR na základe vlastnej iniciatívy.

Navrhovaná legislatíva odstraňuje problémy aplikačnej praxe pri obchodovaní s určenými výrobkami, ktorých držba sa obmedzuje z bezpečnostných dôvodov, debyrokratizuje licenčný proces, napríklad odstránením povinnosti predkladať niektoré prílohy k žiadostiam o udelenie licencií, úpravou náležitostí tzv. antireexportnej doložky, vyčlenením vývozu a transferu pyrotechnických výrobkov z územia Slovenskej republiky z licenčného konania, skrátením lehoty na udelenie licencie. Zmena napomôže zvýšeniu konkurencieschopnosti podnikateľských subjektov obchodujúcich s určenými výrobkami v zahraničí.

 Navrhovaná úprava náležitostí tzv. antireexportnej doložky odstráni problémy v praxi a bariéry vo vzťahu k dotknutej podnikateľskej verejnosti spôsobené tým, že v niektorých krajinách príslušný štátny orgán krajiny konečného užívateľa doložku v aktuálnom požadovanom znení nechce potvrdiť alebo ju uvádza v znení o ďalšom nevyvezení určených výrobkov bez podmieňovania svojim súhlasom. Následkom prijatia navrhovanej úpravy bude väčšia flexibilita pri udeľovaní licencií s ohľadom na krajinu konečného použitia určených výrobkov a posilnenie konkurencieschopnosti slovenských podnikateľov v tom zmysle, že praktická prekážka podľa súčasného znenia predmetného ustanovenia nezabráni v realizácii zahraničných obchodných transakcií. Navrhovaná zmena je v súlade s medzinárodnoprávnymi záväzkami Slovenskej republiky a s právom Európskej únie. Návrh novely zákona nebude mať vplyv na rozpočet verejnej správy, podnikateľské prostredie, nebude mať sociálne vplyvy, ani vplyv na životné prostredie, na informatizáciu spoločnosti, na služby verejnej správy pre občana, ani na manželstvo, rodičovstvo a rodinu.

 Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj
s právom Európskej únie.

Materiál bol predmetom vnútroministerského pripomienkového konania, ktorého vyhodnotenie je súčasťou materiálu.

Dátum účinnosti zákona sa vzhľadom na dĺžku legislatívneho procesu navrhuje 1. júla 2022.